Keli

Keli ialah jenis ikan duri penghirup udara yang membentuk keluarga Clariidae bagi order Siluriformes. Enam belas genus dan sekitar 117 spesies ikan klariid telah digambarkan; keseluruhannya spesies air tawar. Kumpulan lain ikan duri pun turut menghirup udara, contohnya Callichthyidae dan Loricariidae.

Taburan 
Sungguhpun klariid ditemukan di India, Syria, selatan Turkey, dan sebahagian besar Asia Tenggara, kerencamannya paling besar di Afrika.

Penerangan 
Ikan duri klariid dicirikan dengan tubuh yang memanjang, keberadaan empat sesungut, sirip dubur dan belakang yang panjang, dan khusus dengan keberadaan organ suprabrankia autapomorfik, yang terbentuk melalui struktur bak pokok daripada lengkung insang keempat dan keduanya. Organ suprabrankia atau organ labirin ini, memberikan sesetengah spesies kemampuan untuk mengembara pada jarak dekat di daratan (cth. keli kayu).

Pangkal sirip belakangnya sangat panjang dan tidak didahului oleh duri sirip. Sirip belakangnya boleh jadi berterusan ataupun tidak dengan sirip ekornya, yang mana membulat. Sirip dada dan sirip punggung pula adakalanya tiada pada sesetengah spesies. Sesetengah ikan ini bermata kecil dan susut atau tiada sirip dada dan punggung untuk gaya hidup mengorok. Beberapa spesies pula buta.

Dalam keluarga Clariidae, bentuk tubuh menjulat dari fusiform (bak torpedo) hingga anguiliform (bak belut). Setelah spesies ini berubah bentuk lebih kepada belut, kesemua aturan pertukaran morfologi telah diperhatikan, semacam kehilangan atau pengurangan sirip adipos, sirip tak berpasangannya berterusan, penyusutan sirip berpasangan, penyusutan tulang tengkorak, dan otot rahangnya terhipertropi.

Taksonomi 
Heteropneustidae yang mengandungi genus Heteropneustes sesetengahnya dianggap sebagai keluarga dan subkeluarga berasingan. Dengan Heteropneustidae dan Clariidae sebagai keluarga yang berasingan, kertas kajian terkini telah mengumpulkannya ke dalam superkeluarga yang dipanggil Clarioidea. Hubungan antara klarioid dengan keluarga lain tetap tidak jelas.

Hubungan dengan manusia 
Kebanyakan klariid membentuk sebahagian besar perikanan artisan. Clarias gariepinus dianggap menjadi salah satu spesies akuakultur yang paling diandal di Afrika.

Keupayaan penghirupan udara ikan ini membolehkan ikan semacam Clarias batrachus menjadi spesies ceroboh di Florida.

Rujukan 

 
Ikan